Publication: Magyar Közlöny
Issue: MK-1999-33 (Year: 1999, Number: 33)
Era: 1990-2004
Section: hogy a 199/1998. (XII. 4.) Korm. rendelet előírásainak
Paragraph Index: 190

a) A tervciklus végére el kell érni, hogy a köztisztviselői kar alkalmassá váljék az EU-csatlakozásból és taggá válásból következő közigazgatással szembeni követelmények teljesítésére, az új feltételrendszerhez igazodó feladatellátásra. Ennek érdekében: — Alapismereti szinten minden köztisztviselőnek el kell sajátítania az Európai Unió intézményrendszerére, működésére, valamint az egyes köztisztviselők feladatkörével összefüggő, közösségi szektorpolitikára vonatkozó legfontosabb ismeretanyagot. Ezt a közigazgatási alap- és szakvizsga tananyagán, követelményrendszerén keresztül kell biztosítani, illetve a vizsgát korábban teljesítőknél és a vizsgára nem kötelezetteknél számonkéréssel záruló külön továbbképzés keretében. — A központi közigazgatásban az „acquis” végrehajtásának kulcsterületein dolgozó köztisztviselők képesek legyenek az e téren adódó közigazgatási feladatok ellátására. — A közigazgatás bármely szintjén dolgozó vezetők rendelkezzenek az Európai Unió által igényelt vezetésiszervezési-irányítási ismeretekkel, az adott közigazgatási szintnek és szervezeti típusnak megfelelően. — A területi és a helyi közigazgatásban meg kell teremteni a továbbképzés révén a személyi állomány felkészültségét arra, hogy az önkormányzatok hozzájuthassanak az Európai Uniós támogatásokhoz, s hatékonyan tudják azokat felhasználni. Ehhez programot kell kidolgozni és még a ciklus során beindítani az Európai Unió támogatási rendszerével, a Strukturális Alapokkal és a Kohéziós Alappal összefüggő ismeretek elsajátítására. — A csatlakozási tárgyalásokban résztvevők és szakértők EU-csatlakozási ismeretekre történő felkészítését a Kormány külön továbbképzési programok keretében valósítja meg, amelyről a külügyminiszter gondoskodik.

Source: https://magyarkozlony.hu/hivatalos-lapok/30a844e8269f9db20627076455b68a4c2981ec66/dokumentumok/3d53214ad122dd083eaf3716dc1e54a2530726e9/letoltes